Lögreglumenn frá Ríkislögreglustjóra aðstoðuðu Úkraínumenn á flugvellinum í Varsjá í gærkvöldi að komast í flugvél Wizzair sem lenti í Keflavík laust eftir miðnætti. Mæður ungra barna sem dvalið hafa í Varsjá undanfarna daga, eftir að hafa verið neitað um flug vegna ófullnægjandi skilríkja, komu til landsins í nótt.
Lögreglumennirnir fóru utan í gær og verða í Varsjá næstu daga. Jón Pétur Jónsson sem stýrir aðgerðum Ríkislögreglustjóra á landamærunum segir að vel hafi gengið að innrita fólkið. Tuttugu og tveir farþegar með tengsl við Úkraínu voru með vélinni. Samtals eru Úkraínumennirnir sem óska eftir alþjóðlegri vernd orðnir 344. Læknar í Úkraínu hafa haft áhyggjur af því að fólk sem hefur verið í meðferð við ýmsum sjúkdómum í Úkraínu fái ekki viðunandi meðferð þegar það leitar alþjóðlegar verndar í öðrum Evrópulöndum. Þannig hafa læknar áhyggjur af þeim sem eru í krabbameinsmeðferð. Evrópska heilbrigðisnefndin óskaði eftir upplýsingum um getu sjúkrahúsa hér á landi til að taka við sjúklingum. Landspítalinn og Sjúkrahúsið á Akureyri svöruðu erindinu í lok síðasta mánaðar. Þá var gert ráð fyrir að hægt væri að hafa tæplega 60 sjúkrarúm til reiðu sem skiptust í almenn sjúkrarúm, gjörgæslurými og rými á skurðdeildum. Vilji íslenskra stjórnvalda til aðstoðar við Úkraínu með móttöku sjúklinga liggur þannig fyrir á vettvangi Evrópusamstarfsins. Þá er jafnframt séð til þess að sem koma til landsins frá Úkraínu og hafi þörf fyrir heilbrigðisþjónustu, fái hana. Sú þörf verði metin þegar fólkið kemur til landsins.

Úkraínskar mæður ungra barna sem dvalið hafa í Varsjá undanfarna daga, eftir að hafa verið neitað um flug vegna ófullnægjandi skilríkja, komu til Keflavíkur í nótt.